**Γραπτή επαναληπτική άσκηση**

Ονοματεπώνυμο: ………………………………………………………….

**Α. Κείμενο**

Διαβατήριο για την επιτυχία η γλωσσομάθεια

Σε μία περίοδο που οι νέοι **ταλανίζονται** από την ανασφάλεια για μια θέση στον... ήλιο της αγοράς εργασίας, και φροντίζουν να πάρουν όσο το δυνατόν περισσότερα εφόδια, ένα σίγουρο «διαβατήριο» για την επαγγελματική αποκατάσταση είναι η γνώση ξένων γλωσσών. Σήμερα, άλλωστε, ποιος γονιός διανοείται ότι το παιδί του μπορεί να ορθοποδήσει στον επαγγελματικό στίβο, εάν δεν γνωρίζει τουλάχιστον μία ξένη γλώσσα;

Από επιθυμητή έως απαραίτητη είναι πλέον η επαρκής, ακόμη και άριστη γνώση των ξένων γλωσσών, έτσι, όπως εμφανίζεται στις μικρές αγγελίες του Τύπου. Η γλωσσομάθεια εκτιμάται ως σημαντικό εφόδιο από τη σημερινή εργοδοσία, ακόμη κι αν δεν θεωρείται βασική προϋπόθεση για την πρόσληψη του υποψήφιου υπαλλήλου ή τυπικό προσόν για τη θέση εργασίας. Σε πολλές περιπτώσεις, όμως, εκείνος που διεκδικεί μια συγκεκριμένη επαγγελματική δραστηριότητα δεν έχει και πολύ... μέλλον, αν δεν **κατέχει** άριστα μία ή δύο ξένες γλώσσες.

Μια ξένη γλώσσα πλέον δεν είναι αρκετή, δύο μιλούν πολλοί και, σε μερικά χρόνια, τρεις ίσως είναι απαραίτητες για την επαγγελματική αποκατάσταση... Αυτό τουλάχιστον προκύπτει από δύο έρευνες που περιγράφουν τη συνεχιζόμενη **άνθηση** των φροντιστηρίων ξένων γλωσσών, τα οποία κατά τη δεκαετία του ’90 υπερδιπλασιάστηκαν και αριθμούν πλέον πάνω από ένα εκατομμύριο μαθητές. Πολλοί εξ αυτών βρίσκονται στην τρυφερή ηλικία των τεσσάρων ή πέντε ετών, αφού *ένας στους έξι γονείς θεωρεί ότι (και) στη γλωσσομάθεια το γοργόν και χάριν έχει...*

Από μικρά στα... βάσανα των ξένων γλωσσών μπαίνουν τα Ελληνόπουλα. Από την προνηπιακή ηλικία των 4 με 5 ετών κιόλας, όλο και περισσότεροι γονείς αποφασίζουν να στείλουν τα παιδιά τους για αγγλικά, γαλλικά, γερμανικά... Ειδικότερα, σύμφωνα με την έρευνα που πραγματοποιήθηκε για λογαριασμό του Πανελλήνιου Συνδέσμου Ιδιοκτητών Φροντιστών Ξένων Γλωσσών Palso, το 14% των γονιών **εκτιμά** ότι η εκμάθηση ξένης γλώσσας είναι ιδανικό να αρχίζει μέχρι την ηλικία των έξι ετών.

 (Απόστολος Λακασάς, εφ. Καθημερινή, 12/5/2000)

**Β. Παρατηρήσεις**

**1.**

**α)** Πώς επηρεάζει, σύμφωνα με το συγγραφέα του κειμένου, η γλωσσομάθεια τις

 πιθανότητες εύρεσης εργασίας σήμερα;

……………………………………………………………………………………………………………………………………………………………………………………………………………………………………………………………………………….………………………………………………………………………………………….

**2.**

**α)** Να εντοπίσετε και να γράψετε τα δομικά μέρη της τρίτης παραγράφου του

 κειμένου (*Μια ξένη γλώσσα πλέον… και χάριν έχει…*).

………………………………………………………………………………………………………………………………………………………………………………………………………………………………………………………………………………..

**β)** Να προτείνετε έναν πλαγιότιτλο για τη δεύτερη παράγραφο του κειμένου

 (*Από επιθυμητή έως απαραίτητη… ή δύο ξένες γλώσσας.*)

………………………………………………………………………………………….

**3.**

**α)** Στο απόσπασμα του κειμένου που ακολουθεί να διακρίνετε τις κύριες και τις

 δευτερεύουσες προτάσεις.

Αυτό τουλάχιστον προκύπτει από δύο έρευνες που περιγράφουν τη συνεχιζόμενη άνθηση των φροντιστηρίων ξένων γλωσσών, τα οποία κατά τη δεκαετία του ’90 υπερδιπλασιάστηκαν και αριθμούν πλέον πάνω από ένα εκατομμύριο μαθητές.

…………………………………………………………………………………………………………………………………………………………………………………………………………………………………………………………………………………………………………………………………………………………………………….………………………………………………………………………………………

**β)** Στην περίοδο του κειμένου που ακολουθεί να εντοπίσετε μία ειδική και μία

 βουλητική πρόταση και να τις γράψετε στις γραμμές που δίνονται.

Σήμερα, άλλωστε, ποιος γονιός διανοείται ότι το παιδί του μπορεί να ορθοποδήσει στον επαγγελματικό στίβο, εάν δεν γνωρίζει τουλάχιστον μία ξένη γλώσσα;

…………………………………………………………………………………………………………………………………………………………………………………….

**γ)** Να γράψεις μία περίοδο λόγου που να περιέχει μία ενδοιαστική πρόταση.

……………………………………………………………………………………………………………………………………………………………………………………

**4.**

**α)** Να γράψετε από ένα συνώνυμο για καθεμία από τις παρακάτω λέξεις του

 κειμένου:

**ταλανίζονται – κατέχει – άνθηση – εκτιμά**

…………………………………………………………………………………………

**β)** *η γλώσσα*: να χρησιμοποιήσετε το ουσιαστικό σε δύο παραδείγματα που να

 αναδεικνύουν διαφορετικές σημασίες του (πολυσημία των λέξεων).

……………………………………………………………………………………………………………………………………………………………………………………